**cândva şi tata a iubit**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dragostea e doar un gest prin care

trece liniştea înspre libertatea

de a iubi şi a fi iubit

cândva şi tata a iubit

ştiu bine asta

îmi plăcea să mă prefac că dorm şi

liniştea cobora peste patul meu

ca o umbrelă

era cald în acea oră târzie

consumam vise

(simţeam fiecare parte din mine)

îmi lipeam obrazul de lumina lămpii

şi-l vedeam pe tata tolănit pe fericire

între mine şi el doar o tăcere şi

câteva respiraţii dizolvau

întunericul proptit de geam

curiozitatea mi se plimba prin vene

ca un marfar greu şi cu jumătate de ochi

încercam să ţin timpul în loc

la urma urmei orice suferinţă

e o clipă dintr-un infinit ori

o iluzie în care oamenii

se retrag ca într-un templu